বাংলাদেশি সন্দেহে কলকাতা বিশ্ববিদ্যালয়ের ছাত্রদের মারধরের অভিযোগ

কলকাতা: বাংলাদেশি সন্দেহে কলকাতা বিশ্ববিদ্যালয়ের ছাত্রদের (Calcutta University Students) মারধরের অভিযোগ। ঘটনাটি ঘটেছে বুধবার রাতে। অভিযোগের তীর হিন্দিভাষী ব্যববাসীদের বিরুদ্ধে। ঘটনাকে কেন্দ্র করে বুধবার রাতে ব্যাপক উত্তেজনা ছড়ায় শিয়ালদহ রেল ব্রিজ চত্বরে। গুরুতর জখম ৪ ছাত্র। মুচিপাড়া থানায় লিখিত অভিযোগ দায়ের করেছে আক্রান্তরা। এতদিন পরিযায়ী শ্রমিকদের একাংশ বারবার অভিযোগ করছিলেন ভিন রাজ্যে তাঁদের হেনস্থা করা হচ্ছে। বাংলাদেশি বলে দাগিয়ে দেওয়া হচ্ছে। আর এবার খাস কলকাতায় উঠল এমন মারত্মক অভিযোগ।

কলকাতা বিশ্ববিদ্যালয়ের কারমাইকেল হোস্টেলের এক ছাত্র মোবাইলের সরঞ্জাম কিনতে যান শিয়ালদহ ব্রিজের (Sealdah Bridge) নীচে এক দোকানে। সেখানে দাম প্রসঙ্গে তাঁর বচসা বাঁধে দোকানদারের সঙ্গে। অভিযোগ, দোকানদার হিন্দিভাষী ছিলেন এবং পড়ুয়াকে বাংলা বলার জন্য গালাগালি করেন এবং বাংলাদেশি বলে দাবি করে হামলা চালান। আক্রান্ত পড়ুয়ার দাবি, সংশ্লিষ্ট বিক্রেতা হিন্দিভাষী। তিনি হিন্দিতে পড়ুয়াকে গালিগালাজ করেন। এবং বাংলা ভাষা বলায় বাংলাদেশি বলে তাঁর উপর চড়াও হন। এরপর ওই পড়ুয়া হস্টেলে এসে নিজের সহপাঠীদের নিয়ে আবারও ওই দোকানে যান। তখন আশপাশের ব্যবসায়ীরা তাঁদের উপর চড়াও হন। চার জন ছাত্রকে গুরুতরভাবে মারধর করা হয়। অভিযুক্তদের কাছে ধারাল অস্ত্র এবং আগ্নেয়াস্ত্র ছিল বলে অভিযোগ পড়ুয়াদের। সব মিলিয়ে উত্তপ্ত হয়ে ওঠে পরিস্থিতি।

চার ছাত্র গুরুতর জখম হন। এই ঘটনায় মুচিপাড়া থানায় অভিযোগ দায়ের হয়েছে। তবে এখনও কতজন গ্রেফতার হয়েছে বা আদৌ গ্রেফতার হয়েছে কি না পুলিশের তরফে জানানো হয়নি। তাঁদের প্রাথমিক চিকিৎসার পর ছেড়ে দেওয়া হয়েছে হাসপাতাল থেকে। রাতেই তারা মুচিপাড়া থানায় লিখিত অভিযোগ করেছেন। থানার বাইরে বসেই বিক্ষোভ শুরু করেন তাঁরা। তাঁদের দাবি, অভিযুক্তদের অবিলম্বে গ্রেফতার করতে হবে। ঘটনার খবর পেয়ে মুচিপাড়া থানায় আসেন বাংলা পক্ষের গর্গ চট্টোপাধ্যায়। পড়ুয়াদের সঙ্গে কথা বলেন পাশাপাশি পুলিশের সঙ্গে কথা বলে অভিযুক্তদের গ্রেফতারের দাবি জানান।